**A MEGFELELŐSÉGÉRTÉKELŐ SZERVEZETEK ÁLTAL TELJESÍTENDŐ KÖVETELMÉNYEK**

Az akkreditációt igénylő megfelelőségértékelő szervezeteknek meg kell felelniük az alábbi követelményeknek:

1. A megfelelőségértékelő szervezetet nemzeti jogszabályok szerint kell létrehozni, és annak jogi személyiséggel kell rendelkeznie.

2. A megfelelőségértékelő szervezetnek az általa értékelt szervezettől, illetve IKT-termékektől vagy -szolgáltatásoktól független harmadik félnek kell lennie.

3. Megfelelőségértékelő szervezetnek tekinthető az a szervezet is, amely az általa értékelt IKT-termékek vagy -szolgáltatások tervezésében, gyártásában, szállításában, összeszerelésében, használatában vagy karbantartásában részt vevő vállalkozásokat képviselő vállalkozói szövetséghez vagy szakmai egyesüléshez tartozik, feltéve, hogy bizonyítottan független és összeférhetetlenségektől mentes.

4. A megfelelőségértékelő szervezet, valamint annak felső vezetése és a megfelelőségértékelési feladatok elvégzéséért felelős személyzet nem lehet tervezője, gyártója, szállítója, üzembe helyezője, vásárlója, tulajdonosa, felhasználója és karbantartója az értékelés tárgyát képező IKT-terméknek vagy -szolgáltatásnak, valamint nem lehet a felsorolt felek meghatalmazott képviselője sem. Ez nem zárja ki a megfelelőségértékelő szervezet működéséhez szükséges, értékelt termékek használatát, sem az értékelt termékek személyes célra történő használatát.

5. A megfelelőségértékelő szervezet, valamint annak felső vezetése és a megfelelőségértékelési feladatok elvégzéséért felelős személyzet nem vehet részt közvetlenül a szóban forgó IKT-termékek vagy -szolgáltatások tervezésében, gyártásában és kivitelezésében, értékesítésében, üzembe helyezésében, használatában és karbantartásában, továbbá nem képviselhet ilyen tevékenységben részt vevő feleket. Nem vehet részt továbbá olyan tevékenységben sem, amely veszélyeztetné döntéshozói függetlenségét vagy feddhetetlenségét azon megfelelőségértékelési tevékenységek tekintetében, amelyek elvégzésére bejelentették. Ez a szaktanácsadási szolgáltatásokra különösen érvényes.

6. A megfelelőségértékelő szervezetnek gondoskodnia kell arról, hogy leányvállalatainak és alvállalkozóinak tevékenysége ne befolyásolja megfelelőségértékelési tevékenységei bizalmas jellegét, objektivitását és pártatlanságát.

7. A megfelelőségértékelő szervezetnek és személyzetének a legmagasabb szintű szakmai feddhetetlenséggel és az adott szakterületen elvárható műszaki felkészültséggel kell megfelelőségértékelési tevékenységét végezni, és függetlennek kell lennie minden olyan – többek között pénzügyi – nyomásgyakorlástól és ösztönzéstől, amely befolyásolhatná ítélőképességét vagy megfelelőségértékelési tevékenysége eredményeit; különösen érvényes ez a tevékenysége eredményeiben érdekelt személyek vagy azok csoportjának viszonylatában.

8. A megfelelőségértékelő szervezetnek képesnek kell lennie az e rendelet alapján ráruházott valamennyi megfelelőségértékelési feladat elvégzésére, függetlenül attól, hogy ezeket a feladatokat a megfelelőségértékelő szervezet maga, vagy az ő nevében és felelősségi körében valaki más végzi el.

9. A megfelelőségértékelő szervezetnek minden megfelelőségértékelési eljárás és az IKT-termékek és -szolgáltatások minden fajtája, kategóriája és alkategóriája tekintetében mindenkor rendelkeznie kell a következőkkel:

a) olyan személyzet, amely műszaki ismeretekkel, valamint elegendő és megfelelő tapasztalattal rendelkezik a megfelelőségértékelési feladatok elvégzéséhez;

b) azon eljárások leírása, amelyek szerint a megfelelőségértékelést végzik, és amelyek biztosítják ezen eljárások átláthatóságát és megismételhetőségét. Rendelkeznie kell megfelelő szabályokkal és eljárásokkal, amelyek segítségével a bejelentett szervezetként végzett feladatai és az egyéb tevékenységei elkülönülnek egymástól;

c) olyan eljárások, amelyek segítségével tevékenysége során képes megfelelően figyelembe venni az adott vállalkozás méretét, az ágazatot, amelyben a vállalkozás a tevékenységét folytatja, a vállalkozás szerkezetét, az érintett IKT-termék vagy ‑szolgáltatás technológiai összetettségének fokát, valamint azt, hogy tömeg- vagy sorozatgyártásról van-e szó.

10. A megfelelőségértékelő szervezetnek rendelkeznie kell a megfelelőségértékelési tevékenységekhez kapcsolódó műszaki és adminisztrációs feladatok megfelelő ellátásához szükséges eszközökkel, és hozzá kell férnie minden szükséges felszereléshez, illetve létesítményhez.

11. A megfelelőségértékelési tevékenységek elvégzéséért felelős személyzetnek rendelkeznie kell a következőkkel:

a) valamennyi megfelelőségértékelési tevékenységre kiterjedő, alapos műszaki és szakképzettség;

b) az általa végzett értékelésekre vonatkozó követelmények kellő ismerete és megfelelő hatáskör a szóban forgó értékelések elvégzésére;

c) a vonatkozó követelmények és vizsgálati előírások megfelelő szintű ismerete és megértése;

d) az értékelések elvégzését igazoló tanúsítványok, nyilvántartások és jelentések elkészítésének képessége.

12. Biztosítani kell a megfelelőségértékelő szervezet, annak felső vezetése és az értékelést végző személyzet pártatlanságát.

13. A megfelelőségértékelő szervezet felső vezetésének és az értékelést végző személyzetének javadalmazása nem függhet az elvégzett értékelések számától és az értékelések eredményétől.

14. A megfelelőségértékelő szervezeteknek felelősségbiztosítást kell kötniük, kivéve, ha a felelősséget a nemzeti joggal összhangban az állam vállalja át, vagy ha a tagállam közvetlenül felel a megfelelőségértékelésért.

15. A megfelelőségértékelő szervezet személyzetének minden olyan információ tekintetében, amely e rendelet vagy az e rendeletből fakadó joghatások érvényesülését biztosító nemzeti jogszabályok rendelkezései alapján ellátott feladatainak végrehajtása során jutott birtokába, be kell tartania a szakmai titoktartás követelményeit, kivéve azon tagállamok illetékes hatóságainak viszonylatában, ahol a szervezet a tevékenységét gyakorolja.

16. A megfelelőségértékelő szervezetnek teljesítenie kell az EN ISO/IEC 17065:2012 szabvány szerinti követelményeket.

17. A megfelelőségértékelő szervezetnek gondoskodnia kell arról, hogy a megfelelőségértékelések céljára használt vizsgálati laboratóriumok megfeleljenek az EN ISO/IEC 17025:2005 szabvány követelményeinek.